Psalam (Šarić) 45.
Upravitelju pjevačkoga zbora; po napjevu: "Ljiljani" od sinova Korahovih; poučna pjesma; pjesma ljubavi.

1Od ljupke riječi igra srce moje; posvećujem pjesmu svoju tebi, o kralju, jezik moj neka je pisaljka hitroga pisara. 

2Lijep si ti, lijep između sinova ljudskih; milina se razlika na usnama tvojim; jer te je blagoslovio Bog u vijek. 

3Pripaši mač svoj uz bokove, junače, svoju sjajnu obranu! 

4U dobri čas, sjedi na kola kao branitelj vjernosti, siromaštva, pravice! Desnica tvoja neka pokaže sjajna djela! 

5Strijele su tvoje oštre, - narodi postaju ti podložni - one se zabadaju usred neprijatelja kraljevih, 

6Prijestolje tvoje, Bože, stoji zauvijek i vječno; žezlo kraljevstva tvojega: žezlo pravice! 

7Ljubio si pravicu i mrzio na opačinu: zato te je pomazao Bog, Bog tvoj, uljem radosti pred drugovima tvojim. 

8Smirnom, alojem, kasijom mirišu sve haljine tvoje; iz dvorana od slonove kosti razveseljuju te zvuci žica. 

9Počasna pratnja tvoja jesu kćeri kraljeve; s desne ti strane stoji kraljica, sjajna u ofirskom zlatu. 

10 Čuj kćeri, pogledaj i prigni uho svoje: zaboravi narod svoj i očinski dom svoj! 

11 Kralj žudi ljepotu tvoju; jer je on Gospod tvoj: njemu se pokloni! 

12 Narod tirski tebi čestita s darovima najbogatiji u narodu. 

13 Kći kraljeva korača unutra u punom sjaju: haljina njezina zlatom izvezena. 

14 U haljini iskićenoj vode je kralju, za njom djevojke, drugarice njezine, privode k tebi. 

15 Vode ih veselo i radosno, ulaze u palaču kraljevu. 

16 Mjesto otaca tvojih bit će ti sinovi; postavljaš ih knezovima po svoj zemlji. 

17 Ja ću uzdržati spomen o imenu tvojem od koljena na koljeno; zato će te slaviti plemena na vijek vijeka. 

Psalmi (Šarić)